b'\n_START_ARTICLE_\nModra luknja\n_START_PARAGRAPH_\nModra luknja (ang. blue hole) je kra\xc5\xa1ka oblika, brezno, ki ga je podobno kot cenotes zalila voda, v tem primeru morje. Znane modre luknje so iz obmo\xc4\x8dja Bahamov, nahajajo pa se tudi v pasu do Rde\xc4\x8dega morja. Zelo ob\xc4\x8dutno je plimovanje, pri katerem v modri luknji nastanejo mo\xc4\x8dni tokovi in vrtinci, ki lahko v jamo potopijo celo ve\xc4\x8dji \xc4\x8doln._NEWLINE_Modre luknje so v grobem okrogle oblike, stena pa se v globino spu\xc5\xa1\xc4\x8da stopni\xc4\x8dasto. Ime so dobile zaradi izrazitega kontrasta med temno modro oz. skorajda \xc4\x8drno barvo globoke vode in svetlo modre plitvine okoli luknje. V globini je gibanje vode slabotno, zato so pod dolo\xc4\x8deno globino anoksi\xc4\x8dne (tj. ni prisoten kisik). Tak\xc5\xa1no okolje je neugodno za ve\xc4\x8dino morskih organizmov, kljub temu pa lahko prebivajo razne vrste anareobnih bakterij._NEWLINE_Luknje so nastale med ledenimi dobami, ko je bil nivo morske gladine za 100-120 metrov ni\xc5\xbeji. Tako je bilo dno izpostavljeno istim kemi\xc4\x8dnim spremembam zaradi podnebja, kot se to dogaja na kopnem, bogatim z apnencem._NEWLINE_Modre luknje se tipi\xc4\x8dno nahajajo na plitvih karbonatnih plo\xc5\xa1\xc4\x8dadih, kot so Bahamske sipine, kot tudi v okolici polotoka Yukatan (npr. Velika modra luknja pri Belizeju). Z izrazom modra luknja ozna\xc4\x8dujemo tudi globoke bazene, ki so prav tako posledica kra\xc5\xa1kih procesov in se nahajajo na kopnem (npr. Modra luknja v Castaliji v Ohiu, ZDA)._NEWLINE_Najgloblja modra luknja, imenovana Deanova modra lunkja, se nahaja v zalivu blizu Bahamov in je globoka 202 m.'